Jurinová, Erika, poslankyňa NR SR (2017-06-15):
Dovoľte mi, kolegyne, kolegovia, predsa ešte zopár slov k tomuto návrhu zákona. V prvom rade som neuviedla, čo toto opatrenie bude stáť Slovenskú republiku. Zopakujem teda pre poriadok, o čo v tomto návrhu zákona ide. Ide o to, aby bola progresívnym spôsobom zvyšovaná čiastka, ktorá zostane v rodine, ktorej rodičia pracujú. Viete, že každý pracujúci človek, rodič, alebo teda jeden z rodičov má možnosť žiadať si od štátu daňové zvýhodnenie kvôli tomu, že sa stará o dieťa. V zákone o dani z príjmov je uvedená suma na jedno dieťa 19,32 eur mesačne. My navrhujeme teda sumu na druhé dieťa zvýšiť dvojnásobne, sumu na tretie dieťa zvýšiť trojnásobne. Kolegyňa Anka Verešová bude v ďalšej časti potom hovoriť aj o jednotlivých príkladoch zvýhodnenia alebo progresívneho zvýhodnenia v okolitých krajinách. Viete, uvidíte, že každá krajina to rieši naozaj po svojom. Nám sa zdal pre začiatok takýto model, model možno najvhodnejší a berem to ako možnože počiatočné úvahy nad takouto zmenou. Je to veľký zásah. Možnože si niektorí spomínate, že pred pár mesiacmi sme prišli s návrhom zvýšiť tento daňový, daňový bonus na dieťa na dvojnásobok. Bol by to daňový bonus na každé jedno narodené dieťa na, do, na sumu 38,64 eur v dani, v zákone o dani z príjmov. Po preštudovaní materiálov, ktoré sme dostali k dispozícii z okolitých krajín, sme uznali, že možnože toto je síce príjemné pre rodiny a určite to každej jednej rodine by to pomohlo, ale na druhej strane videli sme, že tie modely, ktoré používajú okolité krajiny, sú naozaj nastavené progresívne. To znamená možno tak, aby ľudí aj povzbudzovali, ja viem, že toto asi neovplyvní veľmi rozhodovanie o dieťati, ale môže to byť jedno z rozhodovacích kritérií v tom prijatí ďalšie dieťa. A preto sme sa rozhodli zákon o dani z príjmov upraviť takýmto spôsobom, ak by to bolo možno tiež nie celkom vhodne povedané, stimulačné pre rodičov, ktorí váhajú, či uživia svoje dieťa, ďalšie dieťa, alebo nie. Hranicu nastavujeme zatiaľ ako v maxime na tretie dieťa. Samozrejme, existuje model, že by sme mohli pokračovať takto stupňovito aj do vyšších súm, ja neviem, že štvornásobok na štvrté, štvrté dieťa alebo urobiť, zabezpečiť väčšiu hranicu medzi druhým a tretím dieťaťom. Naozaj, že toto je vec, ktorá by mohla byť veľkým námetom na diskusiu pre ministerstvo aj práce, sociálnych vecí, keď už konečne začne robiť rodinnú politiku ako jeden veľký strategický materiál so svojou, s náhľadom do budúcnosti, ale aj ministerstvo, ministerstvo financií, ktoré je gestorom verejných financií. Takže zopakujem len, že my sme sa rozhodli pre začiatok začať aspoň predstavovať tému progresívneho daňového bonusu tým najjednoduchším spôsobom, teda zvýhodnenie pre druhé dieťa dvojnásobné, pre tretie dieťa trojnásobné. A zopakujem, že ak teda niekto žiada daňový bonus na tri deti, znamená to najnižšia suma plus stredná suma plus najvyššia suma, čo je približne 20 eur, ďalej necelých 40 eur a potom viac ako 60 eur za mesiac. Náklady na toto opatrenie predstavujú sumu do 170 mil. eur. Poviete si, že je to dosť. Áno, je to dosť, ale už ako sme veľakrát odtiaľto povedali, že investícia, alebo teda vkladanie peňazí do novej generácie musíme brať ako investíciu, jednoznačne ako investíciu do budúcnosti. O to viac, že v tejto situácii to nie je bezbrehé rozdávanie peňazí, je to výpomoc tým rodičom, ktorí sú pracovne aktívni. Nie je to štátna dávka, ktorá sa dáva en bloc plošne všetkým. Je to výpomoc v tom, že nedostane rodič peniaze na ruku, ale nebude mu odobraté z toho, čo zarobí. To je podľa mňa pre občanov Slovenska tiež veľmi dôležité. Ukazuje to možno chuť štátu aj takýmto spôsobom pomáhať rodinám. Sme presvedčení o tom, že takéto opatrenie by sa vedelo veľmi ľahko vyfinancovať aj prostredníctvom efektívnejšieho výberu daní. Hovoríme si, kedy, ak nie teraz, keď je najlepší ekonomický rast, prečo nie teraz hneď, keď Slovensko vykazuje naozaj jeden z najlepších ekonomických parametrov vo svojej, všetky vlastne ekonomické parametre vo svojej histórii. Takže opätovne vás prosím o podporu a žiadam, aby ste tento návrh zákona posunuli do druhého čítania. Ďakujem veľmi pekne.